নারকেল নয়! পুজোয় এই উপকরণেই রেঁধে ফেলুন আমিষ পুলি

ওয়েব ডেস্ক: শীতে নলেন গুড়ের সঙ্গে জমে যায় পিঠে-পুলি (Pithe Puli in Winter)। ভাজা পুলি হোক বা সিদ্ধ পিঠে শীতের দুপুরে দুইই অমৃত সমান। কিন্তু শীত এক্ষুনি আসছে না। তাই রকমারি পিঠে পুলির গল্প বরং…। শীত পড়তে দেরি তো কি আছে? সামনেই তো দুর্গাপুজো (Durga Puja)। পুজোর চারদিন তো ভুরিভোজেই ডুবে থাকবেন। বাইরের বিলিতি খাবার তো খাবেনই। পুজোর একটা দিন পুলি রেঁধে ফেলুন না। আরে নানা। নারকেল, গুড় এসব কিছুই লাগবে না। আপনার পছন্দের উপকরণেই তৈরি হবে পুলি। লাগবে মুরগির মাংস (Chicken)। হ্যাঁ ঠিকই শুনছেন। পুজো পার্বণের দিন বাড়িতেই মুরগির মাংসের পুলি রেঁধে ফেলুন। পুলি খাওয়ার সাধও মিটবে আবার মুরগির মাংসও খাওয়া হবে। কীভাবে রাঁধবেন?

কী কী উপকরণ লাগবে?
মাংসের পুলি তৈরি করতে লাগবে ৫০০ গ্রাম মুরগির মাংস (ব্রেস্ট পিস), এক কাপ পেঁয়াজ কুচি, হলুদ গুঁড়ো, লঙ্কা গুঁড়ো, অল্প আদা ও রসুন বাটা, ২ কাপ ময়দা, সামান্য বেকিং পাউডার, নুন, সাদা তেল, কাঁচালঙ্কা কুচি, ধনে গুঁড়ো, জিরে গুঁড়ো, কালো জিরে।

আরও পড়ুন: নবমীর দুপুরে কচি পাঁঠা তো মাস্ট! প্রথম পাতে পরুক মুগ পনির

পদ্ধতি:
আমিষ পুলি তৈরি করতে প্রথমে মুরগির মাংস সিদ্ধ করে মাংসের ছোট বড় হাড় ছাড়িয়ে নিন। এরপর একটা বড় পাত্রে ২ কাপ ময়দা, স্বাদমতো নুন, সামান্য কালো জিরে, সামান্য বেকিং পাউডার, জল দিয়ে ময়দা ভাল করে মেখে নিন। এরপর একটা প্যানে সাদা তেল গরম করে তাতে পেঁয়াজ কুচি দিয়ে খানিকক্ষণ নাড়াচাড়া করে আদা, রসুন বাটা ভেজে নিন। কাঁচা গন্ধ বেরিয়ে গেলে এর মধ্যে এবার ছাড়িয়ে রাখা মুরগির মাংস দিয়ে ভাল করে কষে নিন। এবার স্বাদমতো নুন, হলুদ, লঙ্কা, ধনে, জিরে গুঁড়ো দিয়ে আবারও মাংস কষাতে থাকুন। এবার মেখে রাখা ময়দার মণ্ড থেকে ছোট ছোট লেচি কেটে বেলে তার মধ্যে চিকেনের পুর ভরে চার পাশ ভাল করে মুড়ে দিন। এবার কড়াইতে বেশি করে তেল গরম করে এতে চিকেনের পুলিগুলো ভাজতে দিন। ব্যস লাল লাল করে ভাজা হয়ে গেলেই তুলে নিন। আর কি? গরম গরম মাংসের পুলি চাটনির সঙ্গে পরিবেশন করুন।

দেখুন অন্য খবর